作者:李曾伯
標題:哨遍
內容:大塊賦形，皇覽揆予，俾爾昌而壽。嗟壯遊。歲月老徵裘。向秋來、頓如蒲柳。桂開又。鱸蓴蟹橙正美，故人應憶傳杯手。想薜荔巖巒，梧桐庭院，當時風景依舊。對斜陽、極目倚危樓。問一舸、何時過吳頭。乘下澤車，戴華陽巾，錦衣遊晝。猶。客有名流。交情金石襟期厚。雙湖煙艇裡，劍鋒紫氣衝鬥。剩妙墨淋漓，清歌發越，未應獨步詩千首。待掛了衣冠，來尋杖履，陪君此樂須有。到如今、不願酒泉侯。願生入、玉門早歸休。任遠人、從問安否。梁園賓客雖富。誰出相如右。相逢身健，時平無事，是處溪山明秀。與君舉斝若為酬。有年年、人月長久。